મહર્ષિની સાચી મહાનતાને ઓળખનારા સમજતા કે પોતે પોતાના અહંતાયુક્ત વ્યક્તિત્વમાંથી ઉપર ઊઠીને સ્વભાવસહજ ગમા અને અણગમામાંથી મુક્તિ મેળવવાની છે. પોતાના પ્રેમાસ્પદની સાથેના ઐક્યના અનુભવને માટે માનસિક ઉર્મિશીલતાના ક્ષેત્રમાંથી ઉપર ઊઠવાનું છે. એ શબ્દોનો ભાવાર્થ સામાન્ય રીતે સમજવામાં આવે છે એના કરતાં એકદમ જુદો હતો. મહર્ષિના આત્મા સાથે ઓતપ્રોત થવામાં સફળ થનાર જ એમની અલૌકિકતાને અનુભવી શકતા. જે બહારથી ભૌતિક સ્તર પર દેખાતો એ તો એમનો પડછાયો જ હતો. એ પ્રતિબિંબ પણ કેટલું બધું પ્રાણવાન હતું એ એમના સંસર્ગમાં આવનાર સત્વર સમજી શકતા.